
R E F E R A T   D E   A P R O B A R E
privind aprobarea Devizului general actualizat în conformitate cu Dispozițiile de șantier nr. 2 și nr. 3 pentru obiectivul de investiții ”Reabilitare termică pentru creșterea eficienței energetice a clădirii Primăriei municipiului Brad”


Prin Hotărârea Consiliului Local al Municipiului Brad nr. 90/2024 au fost aprobate Documentația tehnico-economică, faza D.T.A.C., precum și Devizul general pentru obiectivul de investiții „Reabilitare termică pentru creșterea eficienței energetice a clădirii Primăriei municipiului Brad”, investiție realizată în scopul creșterii performanței energetice a clădirii și al îmbunătățirii condițiilor de funcționare a acesteia.
Implementarea investiției urmărește îndeplinirea obiectivelor generale privind creșterea eficienței energetice a clădirii publice, reducerea consumului anual de energie primară și a emisiilor de gaze cu efect de seră, promovarea utilizării surselor regenerabile de energie, diminuarea costurilor de exploatare și asigurarea unor condiții corespunzătoare pentru desfășurarea activității administrative, cu respectarea cerințelor tehnice și a normativelor în vigoare.
Totodată, investiția contribuie la realizarea obiectivului specific privind renovarea energetică aprofundată a clădirilor publice, prin efectuarea lucrărilor necesare pentru creșterea performanței energetice a clădirii Primăriei municipiului Brad.
Pe parcursul executării lucrărilor, ca urmare a verificărilor efectuate în teren de către reprezentanții beneficiarului, proiectantului, executantului și dirigintele de șantier, au fost întocmite Notele de constatare nr. 5/2026 și nr. 6/2026, prin care au fost identificate o serie de situații tehnice apărute în timpul execuției și au fost stabilite soluțiile necesare pentru asigurarea realizării investiției în condiții de siguranță, funcționalitate și conformitate cu obiectivele aprobate.
Măsurile tehnice rezultate din aceste note de constatare au fost transpuse în Dispozițiile de șantier nr. 2 și nr. 3, fiind fundamentate prin memorii justificative și liste de cantități de lucrări. Aceste documente au stat la baza actualizării Devizului general, prin includerea modificărilor intervenite pe parcursul execuției lucrărilor.
În vederea redării situației reale a investiției și a corelării valorilor înscrise în Devizul general cu lucrările efectiv executate, precum și pentru întocmirea documentației tehnice finale de tip „As Built”, se impune aprobarea Devizului general actualizat, care cuprinde toate modificările rezultate în urma implementării Dispozițiilor de șantier nr. 2 și nr. 3 și a documentelor justificative aferente.
Astfel, se propune aprobarea Devizului general actualizat pentru obiectivul de investiții „Reabilitare termică pentru creșterea eficienței energetice a clădirii Primăriei municipiului Brad”, în valoare valoarea totală de 7.013.966,36 lei (cu T.V.A.), respectiv 5.828.031,93 lei (fără T.V.A.), din care construcții-montaj (C+M) = 5.177.129,68 lei (cu T.V.A.), respectiv 4.283.478,47 lei (fără T.V.A.).
În contextul celor de mai sus am inițiat prezentul  proiect de hotărâre prin care am propus aprobarea Devizului general actualizat, în conformitate cu Dispozițiile de șantier nr. 2 și nr. 3 pentru obiectivul de investiții ”Reabilitare termică pentru creșterea eficienței energetice a clădirii Primăriei municipiului Brad” și îl supun spre dezbatere și aprobare plenului Consiliului Local al Municipiului Brad în forma prezentată.
	Invoc în susţinerea propunerii mele prevederile O.U.G. nr. 124/2021 privind stabilirea cadrului instituțional si financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de Urgență a Guvernului nr. 155/2020 privind unele masuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, ale Hotărârii Guvernului nr. 209/2022 de aprobare a Normelor metodologice de aplicare a prevederilor Ordonanței de Urgență a Guvernului nr. 124/2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de Urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență, ale Hotărârii Guvernului nr. 477/2022 privind organizarea și funcționarea Ministerului Dezvoltării, Lucrărilor Publice și Administrației, cu modificările și completările ulterioare, in 24 martie 2022, se emite Ordinal Ministrului dezvoltării, lucrărilor publice și administrației privind aprobarea Ghidului specific privind regulile și condițiile aplicabile finanțării din fondurile europene aferente Planului național de redresare și reziliență în cadrul apelului de proiecte PNRR/2022/C5/2/B.2.1/1, component 5 – Valul renovării, Axa 1 – Schema de granturi pentru eficiență energetică și reziliență în clădiri publice, operațiunea B.2: Renovarea energetică moderată sau aprofundată a clădirilor publice, ale art. 44 alin. (1) din Legea nr. 273/2006 privind finanţele publice locale, cu modificările și completările ulterioare, ale H.G. nr. 907/2016 privind etapele de elaborare şi conţinutul - cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale Legii nr. 141/2025 privind unele  măsuri fiscal-bugetare cu modificările și completările ulterioare, ale art.129 alin. (1), alin. (2) lit. b) și alin. (4) lit. d) din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

